Zuma 'het nog nie besluit of hy homself gaan oorgee' | Netwerk24
Zuma 'het nog nie besluit of hy homself gaan oorgee'
Deur Dennis Delport 30 Junie 2021 14:18
Oudpres. Jacob Zuma Foto: AP
Daar is nog geen besluit geneem oor die moontlikheid dat oudpres. Jacob Zuma homself aan die polisie gaan oorgee nie, sê Thulani Gamede, woordvoerder van Sanco se jeugliga en 'n bondgenoot van Zuma.
Dit kom nadat die konstitusionele hof in Johannesburg Zuma Dinsdagoggend skuldig bevind het aan minagting van die hof omdat hy 'n bevel van die hoogste hof in die land verontagsaam het om voor die Zondo-kommissie van ondersoek na staatskaping te verskyn.
Zuma is 15 maande tronkstraf opgelê en hy moet hom binne vyf dae by die polisie in Nkandla of in Johannesburg aanmeld om sy vonnis te begin uitdien.
"Ons is hier om ons ondersteuning te wys. Daar is vyf dae oor vir hom om te besluit of hy homself vrywillig gaan oorgee en of hy gedwing moet word. Maar vir nou het hy en sy familie nog nie besluit nie," het Gumede telefonies aan Netwerk24 gesê.